ไฟแนนซ์ทูเดย์
อารีพงศ์ ภู่ชอุ่ม ปลัดกระทรวงการคลัง ขึ้นพูดบนเวทีในงานสัมมนาประจำปี
6 เม.ย. 2555

อารีพงศ์ ภู่ชอุ่ม ปลัดกระทรวงการคลัง ขึ้นพูดบนเวทีในงานสัมมนาประจำปี
ของธนาคารเพื่อการเกษตรและสหกรณ์การเกษตร หรือ ธ.ก.ส. ในการขับเคลื่อนองค์กรสู่ความสำเร็จ ว่ากระทรวงการคลัง พร้อมดูแลเรื่องการเพิ่มทุนให้ธนาคารรัฐทุกแห่ง ที่สนองตามนโยบายของรัฐบาล เล่นเอา ลักษณ์ วจนานวัช ผู้จัดการ ธ.ก.ส. เป็นปลื้มยิ้มแก้มปริ ก็แหมๆๆๆ เรียกเก็บค่าต๋ง 0.47% มาตั้งกองทุนได้ตั้งเป็นหมื่นล้าน จะไม่ดูแลเรื่องเพิ่มทุนได้ไงละคะ งานนี้ต้องเรียกว่า “อัฐยายซื้อขนมยาย” มากกว่า ส่วนคนที่จุกที่สุดคือ ธนาคารออมสิน เพราะฐานเงินฝากมากกว่าใครเขาเพื่อน 




...ด้าน นริศ ชัยสูตร อธิบดีกรมธนารักษ์ แรงดีไม่มีตกทำงานแบบฟิตเปี๊ยะตลอดไม่ว่าจะอยู่ที่ไหน ล่าสุดสั่งให้เปิดที่ดินราชพัสดุแปลงสวยให้เอกชนผู้สนใจเข้ามาประมูลและเสนอโครงการที่พร้อมดำเนินการพัฒนาในเชิงพาณิชย์หลายแปลง เช่น แปลงที่ถนนสะพานปลา ต.ปากน้ำ อ.เมืองระนอง จ.ระนอง บนเนื้อที่ประมาณ 3 ไร่เศษ ซึ่งคาดว่าเร็วนี้น่าจะมีที่น่าสนใจออกมาให้เช่ากันอีกหลายแปลงในราคาไม่แพง ใครสนใจก็ตามข่าวกันดีๆ 
...นอกจากนี้ ยังเดินหน้าเรื่องผลสอบข้อเท็จจริงตามมติคณะรัฐมนตรี (ครม.) เพื่อชดเชยเงินคืนกับบริษัท บีทีเอส กรุ๊ป โฮลดิ้งส์ ที่ได้ก่อสร้างฐานรากโรงจอดและซ่อมบำรุงบริเวณสถานีขนส่งหมอชิต รวมเงินต้นและดอกเบี้ย 1,049 ล้านบาท ต่อกระทรวงการคลังแล้ว แว่วว่ามีชื่ออดีตอธิบดีกรมธนารักษ์ มีชื่อย่อ “นิกกี้” แถมยังมีผู้บริหารที่ยังรับราชการอยู่อีก 2 ราย และอดีตรองอธิบดีกรมธนารักษ์ เกี่ยวข้องกันอยู่ งานนี้ไม่รู้ว่าจะสอบกันไปได้ถึงไหน หรืออาจจะต้องล้มไปเพราะ “เจอตอ” ที่ใหญ่กว่าฐานรากของบีทีเอสซะละมั้ง 
...เพิ่งจัดงานวันคล้ายวันสถาปนาสำนักงานสลากินแบ่งรัฐบาลครบรอบ 73 ปี ณ ที่ทำการแห่งใหม่ ถนนนนทบุรีสนามบินน้ำ จ.นนทบุรี ไปหมาดๆ มีแขกเหรื่อเดินทางมาแสดงความยินดีกับเพียบ และต่อไปก็คงต้องย้ายห้องออกรางวัลมาสถานที่แห่งใหม่นี้ ซึ่งงานนี้ไม่มีใครใบ้หวย แต่ถ้าหวยงวดสงกรานต์นี้ออก 73 ละก้อ... สงสัย สมชาติ วงศ์วัฒนศานต์ ผู้อำนวยการสำนักงานสลากฯ ได้เจอข้อหา ล็อกเลขจากเซียนหวยกันแน่ๆ ละคราวนี้ 555